รัฐมนตรีว่าการกระทรวงกลาโหม สั่งกองทัพเข้าช่วยเหลือประชาชนที่ได้รับผลกระทบจากฝนตกหนักและน้ำท่วม
พลเอก ประยุทธ์  จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งการในฐานะรัฐมนตรีว่าการกระทรวงกลาโหมให้ทุกหน่วยงานของกองทัพสนับสนุนรัฐบาลและกรุงเทพมหานคร ในการช่วยเหลือประชาชนที่ได้รับผลกระจากสถานการณ์ฝนตกหนักอย่างต่อเนื่อง ทำให้เกิดน้ำท่วมฉับพลันและน้ำป่าไหลหลากเข้าท่วมบ้านเรือน ในพื้นที่ภาคเหนือ ภาคตะวันออกเฉียงเหนือ ภาคกลาง รวมทั้งกรุงเทพมหานครและปริมณฑล โดยให้จัดกำลังพลพร้อมยุทโธปกรณ์ เครื่องมือช่าง ยานพาหนะ รถ เรือ รวมถึงเครื่องสูบน้ำเข้าสนับสนุนการปฏิบัติงานร่วมกับส่วนราชการและจิตอาสาในพื้นที่ต่างๆขณะที่ พลเอก ณรงค์พันธ์ จิตต์แก้วแท้ ผู้บัญชาการทหารบก ติดตามการปฏิบัติงานของหน่วยทหารทั่วประเทศพร้อมขอบคุณกำลังพลในทุกพื้นที่ที่เข้าช่วยเหลือประชาชนจากสถานการณ์อุทกภัยอย่างเต็มที่ ทั้งนี้ ปัจจุบันยังคงต้องเฝ้าระวังอิทธิพลของพายุโนรู ที่จะส่งผลกระทบกับพื้นที่ภาคเหนือ ภาคตะวันออกเฉียงเหนือ และภาคกลาง ทำให้มีฝนตกหนักในสัปดาห์นี้ โดยได้เตรียมมาตรการดูแลช่วยเหลือในด้านที่อยู่อาศัย อาหาร การแพทย์ รวมทั้งเครื่องมือในการประกอบอาชีพ เพื่อให้สามารถประกอบอาชีพได้อย่างปกติ ส่วนการช่วยเหลือเกษตรกรให้หน่วยทหารเข้าช่วยเก็บเกี่ยวผลผลิตก่อนเกิดอุทกภัย รวมถึงช่วยเก็บเกี่ยวผลผลิตที่ถูกน้ำท่วม  พร้อมเปิดพื้นที่ค่ายทหารให้ชาวนานำข้าวมาตากเพื่อลดความชื้นและรักษาคุณภาพข้าวให้กับเกษตรกร